Broj: 711-I-2205-M-149/21-02-19

Zagreb, 3. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Klementine Karanović, općinske načelnice Općine Majur, za davanjem mišljenja Povjerenstva,** na 150. sjednici, održanoj dana 3. prosinca 2021.g. daje sljedeće

**MIŠLJENJE**

1. **Sukladno odredbama ZSSI-a nema zapreke da se sestra dužnosnice Klementine Karanović, općinske načelnice Općine Majur, zaposli na radnom mjestu u sklopu projekta „Zaželi i opet smo tu“.**
2. **Povjerenstvo ukazuje dužnosnici Klementini Karanović da se, u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da dužnost općinske načelnice Općine Majur koristi za probitak povezane osobe, izuzme od svakog, pa i posrednog oblika sudjelovanja u provedbi postupka zapošljavanja u sklopu projekata „** **Zaželi i opet smo tu“, a posebice od donošenja odluke o odabiru kandidata te od potpisivanja ugovora o radu s istima.**
3. **Dužnosnica je, u svrhu očuvanja vlastitog integriteta i jačanja transparentnosti u obnašanju javnih dužnosti, obavezna članovima Općinskog vijeća Općine Majur kao i članovima Povjerenstva za provedbu zapošljavanja u sklopu navedenog projekata deklarirati da je njezina sestra podnijela prijavu za posao. Istu okolnost dužnosnica je dužna objaviti i na službenoj internetskoj stranici Općine Majur.**

Obrazloženje

Zahtjev za davanjem mišljenja Povjerenstva podnijela je dužnosnica Klementina Karanović, općinska načelnica Općine Majur. Zahtjev je u Povjerenstvu zaprimljen 22. studenog 2021. pod poslovnim brojem 711-U-5581-M-149/21-01-4, povodom kojeg se vodi predmet broj M-149/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Stoga je i dužnosnica Klementina Karanović povodom obnašanja navedene dužnosti dužna pridržavati se odredbi ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi da je Općina Majur dana 28.6.2021. godine potpisala Ugovor o dodjeli bespovratnih sredstava za provedbu projekta "Zaželi i opet smo tu" kroz program "Zaželi-program zapošljavanja žena-faza II". Dužnosnica navodi da je ona potpisala navedeni ugovor kao načelnica u ime Općine. Nadalje, dužnosnica navodi da je projektom predviđeno zapošljavanje 12 nezaposlenih žena koje će voditi brigu o starim i nemoćnima. Dana 11.11.2021. godine raspisan je Oglas za prijam radnica za potporu i podršku starijim osobama u nepovoljnom položaju na određeno vrijeme, projekt "Zaželi i opet smo tu". Dužnosnica ističe kako je ona potpisala Oglas, a da je jedna od prijavljenih kandidatkinja za radno mjesto i njezina sestra …………………….. koja je u roku predala potpunu dokumentaciju. Dužnosnica stoga traži uputu o daljnjem postupanju pri postupku izbora radnica po navedenom oglasu.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kojim su propisana zabranjena djelovanja dužnosnika propisana je i zabrana zlouporabe posebnih prava dužnosnika koja proizlaze ili su potrebna za obavljanje dužnosti, dok je podstavkom i) propisana zabrana na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 4. stavkom 2. propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Povjerenstvo ističe kako zapošljavanje sestre dužnosnice u tijelu javne vlasti u kojem ona obnaša dužnost može stvoriti vanjski dojam da je ista iskoristila svoju dužnost kako bi postigla korist za člana svoje obitelji. Stoga je dužnosnica dužna izuzeti se od svakog, pa i posrednog sudjelovanja u provedbi postupka zapošljavanja na temelju objavljenih oglasa projekata „Zaželi i opet smo tu“, a posebice od donošenja odluka o odabiru kandidata i potpisivanja ugovora o radu s istima. Primjenom instituta izuzimanja u navedenoj situaciji otklanja se sumnja da je dužnosnica koristila položaj općinske načelnice u cilju postizanja probitka povezane osobe. Dužnosnica je pritom također dužna se izuzeti od bilo kakvog postupanja ukoliko bi se nakon eventualnog sklapanja ugovora o radu s njezinom sestrom, našla u situaciji odlučivanja o pravima, obvezama i interesima svoje sestre u pogledu izvršavanja sklopljenog ugovora o radu.

Nadalje, dužnosnica je u cilju očuvanja vlastitog integriteta i jačanja transparentnosti u obnašanju javnih dužnosti obavezna članovima Općinskog vijeća Općine Majur kao i članovima Povjerenstva za provedbu zapošljavanja temeljem navedenog projekta u Općini Majur deklarirati da je njezina sestra podnijela prijavu za objavljeni natječaj. Na taj način skreće se pozornost članovima predstavničkog tijela Općine Majur kao i članovima Povjerenstva za provedbu natječaja, ali i zainteresiranoj javnosti na potrebu kontrole provedbe predmetnih oglasa za zapošljavanje te ukoliko dođe do sklapanja ugovora o radu, na potrebu provođenja nadzora nad izvršavanjem istog.

U odnosu na to kome bi dužnosnica trebala delegirati donošenje navedene Odluke Povjerenstvo ističe kako je izmjenama Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19) uvedena funkcija privremenog zamjenika te je Povjerenstvo od Ministarstva pravosuđa i uprave zatražilo tumačenje može li općinski načelnik/gradonačelnik prenijeti na člana općinskog/gradskog vijeća, kojeg je imenovao kao privremenog zamjenika iz čanka 43.a Zakona o lokalnoj i područnoj (regionalnoj) samoupravi, samo pojedine ovlasti, odnosno povjeriti mu donošenje pojedinih odluka koje se odnose na članove obitelji dužnosnika ili na druge s dužnosnikom povezane osoba te sklapanje ugovora s istima, uz istovremeno zadržavanje svih ostalih, zakonom propisanih, ovlasti i prava općinskog načelnika/gradonačelnika., međutim do dana donošenja ovog mišljenja isto nije zaprimilo.

Slijedom navedenog, Povjerenstvo upućuje dužnosnicu da se za tumačenje na koga će u konkretnom slučaju delegirati postupanje iz kojeg se potrebno izuzeti obrati s upitom Ministarstvu pravosuđa i uprave kao nadležnom tijelu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnica Klementina Karanović, elektronička dostava
2. Objava na internetskoj stranici Povjerenstva
3. Pismohrana